Illum, il-Kummissjoni Ewropea qed tipproponi li timmodernizza l-leġiżlazzjoni tal-UE dwar il-batteriji, billi twettaq l-ewwel inizjattiva tagħha mill-azzjonijiet imħabbra fil-Pjan ta' Azzjoni tal-UE għal Ekonomija Ċirkolari l-ġdid. Il-batteriji li huma aktar sostenibbli matul iċ-ċiklu tal-ħajja tagħhom huma kruċjali biex jintlaħqu l-għanijiet tal-Patt Ekoloġiku Ewropew u jikkontribwixxu għall-ambizzjoni ta' tniġġis żero stabbilita fih. Il-batteriji jippromwovu s-sostenibbiltà kompetittiva u huma meħtieġa għat-trasport ekoloġiku, għall-enerġija nadifa u biex tinkiseb in-newtralità klimatika sal-2050. Il-proposta tindirizza l-kwistjonijiet soċjali, ekonomiċi u ambjentali marbuta mat-tipi ta' batteriji kollha. Il-batteriji mqiegħda fis-suq tal-UE għandhom isiru sostenibbli, ikollhom prestazzjoni għolja u jkunu sikuri matul iċ-ċiklu kollu tal-ħajja tagħhom. Dan ifisser li l-batteriji jiġu prodotti bl-inqas impatt ambjentali possibbli, bl-użu ta' materjali miksuba b'rispett sħiħ għad-drittijiet tal-bniedem kif ukoll standards soċjali u ekoloġiċi. Il-batteriji jridu jservu fit-tul u jkunu sikuri, u fi tmiem ħajjithom, għandhom jintużaw mill-ġdid, jiġu mmanifatturati mill-ġdid jew riċiklati, biex il-materjali ta' valur jintraddu lura lill-ekonomija. Il-promozzjoni tas-sostenibbiltà kompetittiva fl-Ewropa Il-Kummissjoni tipproponi rekwiżiti obbligatorji għall-batteriji kollha (jiġifieri l-batteriji għall-vetturi industrijali, dawk awtomobilistiċi, elettriċi u portabbli) imqiegħda fis-suq tal-UE. Tali rekwiżiti, fosthom dwar l-użu ta' materjali miġjuba b'mod responsabbli u b'użu ristrett ta' sustanzi perikolużi, dwar il-kontenut minimu ta' materjali riċiklati, il-marka tal-karbonju, il-prestazzjoni u d-durabbiltà u t-tikkettar, kif ukoll il-kisba tal-miri tal-ġbir u tar-riċiklaġġ, huma essenzjali għall-iżvilupp ta' industrija tal-batteriji aktar sostenibbli u kompetittiva madwar l-Ewropa u madwar id-dinja. Barra minn hekk, l-għoti taċ-ċertezza tad-dritt se jgħin biex jinfetħu investimenti fuq skala kbira u tingħata spinta lill-kapaċità tal-produzzjoni għal batteriji innovattivi u sostenibbli fl-Ewropa u lil hinn minnha bħala reazzjoni għas-suq li qed jikber b'rata mgħaġġla. It-tnaqqis għal minimu tal-impatt ambjentali tal-batteriji Il-miżuri li tipproponi l-Kummissjoni se jiffaċilitaw il-kisba tan-newtralità klimatika sal-2050. Batteriji aħjar u aktar effiċjenti se jagħtu kontribut ewlieni għall-elettrifikazzjoni tat-trasport bit-triq li se jnaqqas b'mod sinifikanti l-emissjonijiet tiegħu, iżid l-użu ta' vetturi elettriċi u jiffaċilita sehem akbar ta' sorsi rinnovabbli fit-taħlita tal-enerġija tal-UE. B'din il-proposta, il-Kummissjoni għandha wkoll l-għan li tagħti spinta lill-ekonomija ċirkolari tal-ktajjen tal-valur tal-batteriji u tippromwovi użu aktar effiċjenti tar-riżorsi bil-għan li timminimizza l-impatt ambjentali tal-batteriji. Mill-1 ta' Lulju 2024, jistgħu jitqiegħdu fis-suq biss batteriji ta' vetturi industrijali u elettriċi rikarikabbli li għalihom tkun ġiet stabbilita dikjarazzjoni dwar il-marka tal-karbonju. Biex tagħlaq iċ-ċirku u żżomm il-materjali ta' valur użati fil-batteriji kemm jista' jkun fit-tul fl-ekonomija Ewropea, il-Kummissjoni tipproponi li tistabbilixxi rekwiżiti u miri ġodda dwar il-kontenut ta' materjali riċiklati u dwar il-ġbir, it-trattament u r-riċiklaġġ tal-batteriji fil-parti ta' tmiem ħajjithom. Dan jiżgura li l-batteriji tal-vetturi industrijali, awtomobilistiċi jew elettriċi l-ekonomija ma titlifhomx wara l-ħajja operattiva tagħhom. Sabiex il-ġbir u r-riċiklaġġ tal-batteriji portabbli jitjieb b'mod sinifikanti, iċ-ċifra attwali tar-rata tal-ġbir ta' 45 % għandha titla' għal 65 % fl-2025 u għal 70 % fl-2030 sabiex il-materjali tal-batteriji li nużaw id-dar l-ekonomija ma titlifhomx. Batteriji oħra – dawk industrijali, awtomotivi jew ta' vetturi elettriċi – iridu jinġabru kollha. Il-batteriji kollha miġbura jridu jiġi rriċiklati u jeħtieġ jinkisbu livelli għolja ta' rkupru, b'mod partikolari fejn jidħlu materjali ta' valur, bħall-kobalt, il-litju, in-nikil u ċ-ċomb. Ir-regolament propost jiddefinixxi qafas li se jiffaċilita l-użu mill-ġdid tal-batteriji minn vetturi elettriċi sabiex ikun jista' jkollhom ħajja oħra, pereżempju bħala sistemi ta' ħżin tal-enerġija stazzjonarji, jew l-integrazzjoni fil-grilji tal-elettriku bħala riżorsi tal-enerġija. L-użu ta' teknoloġiji ġodda tal-IT, b'mod partikolari l-Passaport tal-Batteriji u l-ispazju tad-data interkonness se jkun kruċjali għall-kondiviżjoni sikura tad-data, iż-żieda fit-trasparenza tas-suq tal-batteriji u t-traċċabbiltà ta' batteriji kbar tul iċ-ċiklu tal-ħajja tagħhom. L-użu tagħhom se jippermetti lill-manifatturi jiżviluppaw prodotti u servizzi innovattivi bħala parti mit-tranżizzjoni doppja ekoloġika u diġitali. Bl-istandards il-ġodda tagħha dwar is-sostenibbiltà tal-batteriji, il-Kummissjoni se tippromwovi wkoll it-tranżizzjoni ekoloġika fuq livell globali u tistabbilixxi pjan iddettaljat għal inizjattivi oħra skont il-politika tagħha għall-prodotti sostenibbli. Il-Membri tal-Kulleġġ qalu: Il-Viċi President Eżekuttiv għall-Patt Ekoloġiku Ewropew, Frans Timmermans, stqarr: “L-enerġija nadifa hija fundamentali għall-Patt Ekoloġiku Ewropew, iżda d-dipendenza dejjem akbar tagħna fuq il-batteriji, pereżempju, fit-trasport m'għandhiex tkun ta' ħsara għall-ambjent. Ir-regolament il-ġdid dwar il-batteriji se jgħin biex jitnaqqas l-impatt ambjentali u soċjali tal-batteriji kollha tul iċ-ċiklu tal-ħajja tagħhom. Il-proposta tal-lum tippermetti lill-UE tkabbar l-użu u l-produzzjoni tal-batteriji b'mod sikur, ċirkolari u b'saħħtu”. Il-Viċi President għar-Relazzjonijiet Interistituzzjonali Maroš Šefčovič qal: “Il-Kummissjoni qed tressaq qafas regolatorju ġdid dwar il-batteriji li jibqa' validu għall-futur, biex jiġi żgurat li l-batteriji l-aktar ekoloġiċi, dawk bl-aqwa prestazzjoni u dawk l-iktar sikuri biss jaslu fis-suq tal-UE. Dan il-qafas ambizzjuż dwar l-akkwist trasparenti u etiku tal-materja prima, il-marka tal-karbonju tal-batteriji, u r-riċiklaġġ, huwa element essenzjali biex tinkiseb awtonomija strateġika miftuħa f'dan is-settur kritiku u biex tiġi aċċellerata l-ħidma tagħna taħt l-Alleanza Ewropea tal-Batteriji.” Il-Kummissarju għall-Ambjent, l-Oċeani u s-Sajd, Virginijus Sinkevičius, qal: “Permezz ta' din il-proposta innovattiva tal-UE dwar il-batteriji sostenibbli, qed nagħtu l-ewwel spinta kbira lill-ekonomija ċirkolari taħt il-Pjan ta' Azzjoni ġdid tagħna għal Ekonomija Ċirkolari. Il-batteriji huma essenzjali għal setturi kruċjali tal-ekonomija u s-soċjetà tagħna bħall-mobbiltà, l-enerġija u l-komunikazzjoni. Dan is-sett ta' għodod leġiżlattivi, li jiffoka fuq il-futur, se jżomm is-sostenibbiltà tal-batteriji dejjem aġġornata, f'kull fażi tal-ħajja tagħhom. Il-batteriji mimlijin materjali ta' valur, u għalhekk irridu niżguraw li l-ebda batterija ma tinħela. Is-sostenibbiltà tal-batteriji trid tikber bl-istess rata ta' kemm qed jiżdiedu huma fis-suq tal-UE.” Il-Kummissarju għas-Suq Intern Thierry Breton stqarr: “Jeħtieġ li l-Ewropa żżid il-kapaċità strateġika tagħha f'teknoloġiji ġodda u abilitanti, bħall-batteriji, li huma essenzjali għall-kompetittività industrijali tagħna u li jissodisfaw l-ambizzjonijiet ekoloġiċi tagħna. Bl-investiment u l-inċentivi politiċi t-tajbin – inkluża l-proposta tal-lum għal qafas regolatorju ġdid – qed ngħinu biex nistabbilixxu l-katina tal-valur sħiħa tal-batteriji fl-UE: mill-materja prima u l-kimiċi permezz tal-mobbiltà elettrika sar-riċiklaġġ.” Sfond Mill-2006, il-batteriji u l-iskart tal-batteriji ġew regolati fil-livell tal-UE permezz tad-Direttiva dwar il-Batteriji (2006/66/KE). Il-modernizzazzjoni tal-qafas hija meħtieġa minħabba kundizzjonijiet soċjoekonomiċi, żviluppi teknoloġiċi, swieq, u użi tal-batteriji li nbidlu. Id-domanda għall-batteriji qed tiżdied b'rata mgħaġġla u hija mistennija tiżdied b' 14-il darba sal-2030. Din hija dovuta l-aktar minħabba t-trasport elettriku li jagħmel dan is-suq dejjem aktar strateġiku fil-livell globali. Dan it-tkabbir esponenzjali globali fid-domanda għall-batteriji se jwassal għal żieda ekwivalenti fid-domanda għall-materja prima, u għalhekk jeħtieġ jiġi minimizzat l-impatt ambjentali tagħhom. Għal aktar informazzjoni Mistoqsijiet imwieġba dwar il-proposta dwar il-Batteriji Sostenibbli Skeda informattiva Proposta għal Regolament dwar il-batteriji u l-iskart tal-batteriji